Document ID: 32004D0740

32004D0740
L 326/45
SLUŽBENI LIST EUROPSKE UNIJE
04.10.2004.
ODLUKA VIJEĆA
od 4. listopada 2004.
o smjernicama za politiku zapošljavanja država članica
(2004/740/EZ)
VIJEĆE EUROPSKE UNIJE,
uzimajući u obzir Ugovor o osnivanju Europske zajednice, a posebno njegov članak 128. stavak 2.,
uzimajući u obzir prijedlog Komisije,
uzimajući u obzir mišljenje Europskog parlamenta (1),
nakon savjetovanja s Europskim gospodarskim i socijalnim odborom,
uzimajući u obzir mišljenje Odbora regija (2),
uzimajući u obzir mišljenje Odbora za zapošljavanje,
budući da:
(1)
Europska strategija zapošljavanja ima vodeću ulogu u provedbi ciljeva zapošljavanja i tržišta rada Lisabonske strategije. Reforma Europske strategije zapošljavanja 2003. stavila je naglasak na srednjoročnu orijentaciju i važnost provedbe svih politika koje su preporučene u Smjernicama za zapošljavanje.
(2)
Smjernice za zapošljavanje treba u cijelosti revidirati samo svake tri godine, dok bi tijekom ostalih godina njihovo ažuriranje trebalo ostati strogo ograničeno. Europska radna skupina za zapošljavanje preporučila je snažnije preporuke i učinkovitiju uporabu stručnog pregleda, a ne pokretanje procesa daljnjih promjena Smjernica.
(3)
Zaključci Europske radne skupine za zapošljavanje i pregled nacionalnih akcijskih planova za zapošljavanje država članica koji su uključeni u Zajedničko izvješće o zapošljavanju 2003.-2004., pokazuju da države članice i socijalni partneri trebaju pridati prioritet povećanju prilagodljivosti radnika i poduzeća promjenjivim ekonomskim uvjetima i zahtjevima tržišta rada; privlačenju većeg broja ljudi ulasku i ostanku na tržištu rada te čineći posao stvarnim izborom za sve, uključujući olakšan pristup nezaposlenim mladim ljudima do njihova prvog radnog mjesta te poticanjem starijih radnika da ostanu na tržištu rada; još učinkovitijem ulaganju u ljudski kapital i cjeloživotno učenje kao i u istraživanje i razvoj, uključujući platforme kompetentnosti te osiguranju učinkovite provedbe reforma boljim upravljanjem, uključujući napore čiji je cilj poboljšanje demokratske uključenosti, uvjeravanje građana u potrebu reformi i jačanje veza između financiranja EU-a, posebno Europskih strukturnih fondova i provedbe Europskih smjernica za zapošljavanje. Ti su prioriteti u potpunosti sukladni s važećim Smjernicama te se mogu ostvarivati u tom kontekstu.
(4)
Europske smjernice primjenjuju se na nove države članice od pristupanja.
(5)
Uz ove Smjernice za zapošljavanje, države članice trebaju u cijelosti provoditi Opsežne smjernice gospodarske politike te osigurati da je djelovanje u potpunosti sukladno s održavanjem pouzdanih javnih financija i makroekonomske stabilnosti,
ODLUČILO JE:
Jedini članak
Smjernice za politiku zapošljavanja država članica, kako su utvrđene u Prilogu Odluci Vijeća 2003/578/EZ od 22. srpnja 2003. o smjernicama za politiku zapošljavanja država članica (3), provode se i dalje te ih države članice uzimaju u obzir u svojim politikama zapošljavanja.
Sastavljeno u Luxembourgu, 4. listopada 2004.

Labels: 9
15